钦定古今图书集成/理学汇编/学行典/第132卷 > 徐三重庸斋日记 > 《持敬斋铭》宋·濂
## 钦定古今图书集成/理学汇编/学行典/第132卷 > 徐三重庸斋日记 > 《持敬斋铭》宋·濂

吏部员外郎翟君大年谓余曰：“大年顷诖于吏议，继蒙有宥，预有禄食，列于英俊之后。追思旧愆，未尝不惕然惴栗。因以持敬名所居斋，庶或善其后也。请为铭以自励焉。”

坦途不戒骥或蹶，羊肠畏惴驽可越。灵台孔微役万
物，物来不制昏以逸，持之以敬志斯一。古之明训作
《自哲》，曰人敬胜怠则吉。心不持敬中荡潏，四体不敬
形缩瑟。不敬而言支以怵，行而不敬遭愤跌。矧兹有
职纷轇轇，上有严临下群列。苟或不敬众尔咥，鬼神
辽哉同恍惚。语之无闻罔由诘，敬以格之迅如驲。况
均为人视听彻。事之以敬宁弗悦，告尔持敬久愈晰，
德树名彰抵崇秩。